Vsak je že kdaj slišal odmev. Ampak — ali ga je že kdaj kdo videl?
Hubble ga je.
Z opazovanjem spremenljive zvezde RS Puppis
je Hubble posnel zanimiv in uporaben pojav, imenovan svetlobni odmev.
Epizoda 71: Vidni odmevi okoli RS Puppis
Zvezda je večino svojega življenja dokaj stabilna in počasi v svojem jedru porablja vodik, da lahko svetlo sije.
Vendar ko porabijo večino vodika, se nekatere zvezde
spremenijo v zelo drugačne pošasti, znane kot spremenljive zvezde.
Postanejo nestabilne in z razširjanjem in krčenjem
pulzirajo več dni ali tednov in pri tem postajo svetlejše in temnejše.
RS Puppis je primer take spremenljive zvezde, in sicer spada v skupino kefeid.
Njena svetlost se približno vsakih 40 dni spremeni za skoraj petkrat. Odeta je v debel mrtvaški prt kozmičnega plina in prahu.
Hubble je RS Puppis opazoval v obdobju petih tednov leta 2010
in pri tem opazil, da je zvezda postajala svetlejša in temnejša v svoji neprosojni okolici.
Posnetki so znanstvenikom omogočili izdelavo videa z zgoščenim tempom, ki prikazuje navzven se razširjajoč plin okoli zvezde.
Vendar se ta plin pravzaprav ne premika - to je le optična iluzija, znana kot svetlobni odmev.
Prašnata okolica RS Puppis nam omogoča, da lahko svetlobni odmev opazimo neverjetno jasno.
Ko se zvezda razširja in postaja svetlejša, del svetlobe Hubbla ne doseže direktno,
ampak se najprej odbije od postopno bolj oddaljenih ovojnic prahu in plinov, ki obdajajo zvezdo.
Ta odbita svetloba prepotuje daljšo pot in zato do Zemlje prispe kasneje kot tista, ki potuje naravnost od zvezde do teleskopa.
Hubble je prav tako opazoval odmev okoli spremenljive zvezde V838 Enoroga leta 2002.
Pojav je zelo podoben doživetju zvočnega odmeva,
kjer poslušalec najprej zasliši zvok prvič in nato še enkrat, ker drugi val, ki se odbije od okoliških objektov, prepotuje daljšo pot.
Za izjemno lepoto tega pojava se skriva pomemben znanstveni razlog za opazovanje kefeide, kot je RS Puppis.
Perioda pulzacij kefeid je neposredno povezana z njihovo intrinzično svetlostjo,
kar omogoča astronomom, da jih uporabijo za kozmične kazalce razdalj.
Astronomi so razdaljo do RS Puppis ocenili na okoli 6500 svetlobnih let —
to je najbolj točna razdalja, ki so jo do sedaj izmerili za tako zvezdo.
Hubblecast ustvarjajo ESA/Hubble na Evropskem južnem observatoriju v Nemčiji.
Hubblova misija je projekt mednarodnega sodelovanja med Naso in Evropsko vesoljsko agencijo.
www.spacetelescope.org
Besedilo: ESA/Hubble. Prevod: Portal v vesolje.